Gupta-myn betaal nie werkers nie | Netwerk24
Deur Elvira Wood 03 Augustus 2018 10:33
Werkers by die Guptas se Shiva-uraanmyn is nie in Julie betaal nie.
Een van die werkers, wat anoniem wil bly, het skermgrepe van ’n WhatsApp-boodskap aan Netwerk24 gestuur, waarin hulle ingelig is dat die sakeredders wat by Shiva aangestel is, steeds reëlings vir die betaal van salarisse probeer tref.
Cloete Murray van die Sechaba Trust in Pretoria is as die sakeredder by Shiva aangestel.
Dit kom nadat Louis Klopper en Robert Knoop, wat voorheen in dié hoedanigheid gedien het, op 31 Mei as sakeredders bedank het.
Die WhatsApp-boodskappe wat aan werknemers by Shiva gestuur is.
Die twee het in hul bedankingsbrief gesê die gespanne verhouding tussen hulle en die Nywerheidsontwikkelingskorporasie (IDC) het só vererger dat hulle nie meer kans sien om met die proses voort te gaan nie.
Die IDC is Shiva se grootste skuldeiser.
Werknemers het tussen 26 Julie en 1 Augustus drie WhatsApp-boodskappe oor die stand van sake met hul salarisse ontvang.
In een gedateer 31 Julie staan dat “die sakeredders dringende gesprekke voer met die IDC met verwysing na geld om salarisse en ander belangrike diensteverskaffers te betaal.
“Ons is tans nie in ’n posisie om meer inligting te verskaf nie, maar ons kan jou verseker dat ons alles moontlik doen om die proses so gou moontlik af te handel.”
Die Sechaba Trust sê hulle weier om enige oproepe van die media te aanvaar of om op navrae te reageer.
Klopper en Knoop het voorheen gesê hoewel hulle meen dat die maatskappy aan ’n derde party verkoop kan word, glo hulle nie dat dit in die toekoms winsgewend as ’n alleenstaande maatskappy bedryf kan word nie.
Meer oor: Shiva Uranium | Nywerheidsontwikkelingskorporasie | Guptas